b'\n_START_ARTICLE_\nElis Sulkanen\n_START_PARAGRAPH_\nElis Sulkanen (Edi Sulo, 24. syyskuuta 1887 Pyh\xc3\xa4maa \xe2\x80\x93 27. maaliskuuta 1963 Lake Worth) oli amerikansuomalainen toimittaja ja vasemmistoaktivisti._NEWLINE_Kalastajan perheeseen syntynyt Sulkanen k\xc3\xa4vi kansakoulun ja muutti Yhdysvaltoihin vuonna 1906. H\xc3\xa4n asui Kanadassa vuosina 1916\xe2\x80\x931919. Sulkanen ty\xc3\xb6skenteli amerikansuomalaisten ty\xc3\xb6v\xc3\xa4enlehtien Ty\xc3\xb6miehen, Sosialistin ja Toverin toimittajana sek\xc3\xa4 kommunistisen Eteenp\xc3\xa4in-lehden p\xc3\xa4\xc3\xa4toimittajana vuosina 1921\xe2\x80\x931925._NEWLINE_Sulkanen erotettiin Yhdysvaltain kommunistisesta puolueesta vuonna 1928, mink\xc3\xa4 j\xc3\xa4lkeen h\xc3\xa4n liittyi entisen ideologisen vihollisensa Raivaajan toimituskuntaan. Raivaajan toimittajana Sulkanen k\xc3\xa4vi sinnik\xc3\xa4st\xc3\xa4 taistelua amerikansuomalaisia kommunisteja vastaan. 1940-luvulla h\xc3\xa4n toimi Amerikan Suomalaisen Kansanvallan Liiton sihteerin\xc3\xa4 ja duluthilaisen P\xc3\xa4iv\xc3\xa4lehden p\xc3\xa4\xc3\xa4toimittajana. Vuosina 1952\xe2\x80\x931962 Sulkanen ty\xc3\xb6skenteli Raivaajan p\xc3\xa4\xc3\xa4toimittajana. H\xc3\xa4n on laatinut vuonna 1951 ilmestyneen Amerikan suomalaisen ty\xc3\xb6v\xc3\xa4enliikkeen historian ja er\xc3\xa4it\xc3\xa4 muita teoksia.'